Гъэтхэ губгъор къызэпагъаджэзэ… | Адыгэ Макъ\nГъэтхэ губгъор къызэпагъаджэзэ…\nТеуцожь районым игубгъохэм IофшIэныр ащыжъот. ЧIыопсыр нахь зыпкъ иуцуагъэшъ, дунайри къэфэбагъэшъ, механизаторхэм гъэтхэ губгъо IофшIэнэу зэтырихьагъэхэр агъэпсынкIэх. Ахэр зэрэзэхащэхэрэр зэдгъэшIэнэу районым мэкъу-мэщымкIэ игъэIорышIапIэ иагроном шъхьаIэу НатIэкъо Махьмудэ гущыIэгъу къызфэдгъэхъугъ.\n— Апэу губгъом тызехьэм тызфежьэгъагъэр бжыхьэсэ гектар 13880-у тиIэр (ар гъэ­рекIо тиIагъэм гектар 3000-кIэ нахьыб) гъэбэгъогъэным фэшI минеральнэ чIыгъэшIухэмкIэ яшIушIэгъэныр ары. А IофшIэныр анахь охътэшIухэм тимеханизаторхэм мазэкIэ узэкIэIэбэжьмэ агъэцэкIэгъагъ.\nНепэ джыри бжыхьасэхэм ятIонэрэу минеральнэ гъомылэхэмкIэ яшIушIэх, гектар 12000-м ехъум аIэкIагъэхьэгъах, непэ-неущэу аухыщт. Ащ дакIоу бжыхьасэхэм цIыраужъхэу къа­хакIэхэрэри ахагъэкIодыкIых. Ащ фэшыхьат коц гектар 11542-у яIэм щыщэу гектар 2000-м ехъум, хьэ гектар 220-м, рапс гектар 740-м щэнаутхэр зэратыраутхэгъахэр. Джащ фэдэу хьацIэ-пIацIэхэр къахэмыхьанхэу, уз зэфэшъхьафхэм бжы­хьасэхэр амыгъэсымэджэнхэу коц гектар 1845-ми, хьэ гектари 160-ми, рапс гектари 184-ми атыраутхагъэх.\n— Мы IофшIэнхэр анахь дэгъоу, игъом зыщызэшIуа­хыхэрэми ягугъу къэсшIын, — еIо НатIэкъом. – Апэ зыцIэ къесIощтыр фирмэу «Адыгейскэр» зыфаIоу Пщыдатэкъо Альберт зиагроном шъхьаIэр ары. Бжыхьэсэ гектар 4172-м анахь охътэшIухэм апэрэмкIи, ятIонэрэмкIи аммиачнэ селитрэр аIэкIагъэхьагъ, уцыжъхэри, хьацIэ-пIацIэхэри ахагъэкIодыкIыгъэх.\nЗичэзыу IофшIэнхэр щысэтехыпIэу ащызэхащэх Кушъу Рэмэзанэ зипэщэ фирмэу «Синдика-Агром». Ащ иагрономэу Пщыдатэкъо Юрэ чэщи мафи губгъом ит, чIыгулэжьхэм ахэт. Джары ябжыхьэсэ гектар 1703-м чIыгъэшIухэмкIэ яшIушIэгъэнхэмкIи, нэмыкI IофшIэнхэр яшIэфыгъэнхэмкIи зэкIэми апэу япшъэрылъхэр агъэцэкIэнхэ зыкIалъэкIыгъэр. Джащ фэдэу зищытхъу Iогъэн фаехэм ащыщ хъызмэтшIапIэу «Шанс» зыфиIорэри (итхьаматэр Уджыхъу Юсыф), фермерэу Пэнэшъу Мурати.\n— Тапэрэ илъэсхэм ялъытыгъэмэ, мыгъэ гъэтхэ губгъо IофшIэнхэм язэшIохын нахь тыфэхьазыр. Трактор кIочIэ­шхохэу 195-м ехъу тихъызмэтшIапIэхэм яI. А пчъагъэр гъэ­рекIо тиIагъэм 26-кIэ нахьыб. Ахэр губгъом ихьагъэхэу ар къызэпагъаджэзэ Iоф ашIэ, — къеIуатэ агроном шъхьаIэм, — ятIонэрэмкIэ, къэрсэбанэу къэтIэтыгъэри нахьыб. Ящэ­нэрэмкIэ, гъэрекIо бжыхьасэхэр макIэу зэрэтиIагъэхэм къыхэкIэу гъэтхэ лэжьыгъэхэр гектар 15000-м ащырапхъынэу хъугъа­гъэ ыкIи тыфырикъугъагъэп. Мыгъэ тиIофхэр нэмыкIых. КъызэрэсIогъахэу, мыгъэ тибжыхьасэхэр зэрэхъурэр гектар 13880-рэ, гъэрекIо тиIагъэм гектар 3000-кIэ нахьыб, жъокIу­пIэу тиIэм ызыныкъу, ар шапхъэхэм адештэ. Арышъ, джы гъэтхэ лэжьыгъэхэр зыщытшIэнэу къытфэнэжьырэр гектар 12000. Ащ щыщэу гектар 4000 фэдизым натрыфыр, 5400-м тыгъэгъазэр, гектар 400-м пынджыр, 1000-м ехъум соер ащытшIэщтых. Техникэу тиIэр зэкIэ губгъом ит, чIыгу гектар мин зытIущыр агъэушъэбыгъах. А пчъагъэм мафэ къэс гектар 500 – 600 къыхэхъо.\n— Тичылапхъэхэри хьазырых, — икIэухым къыхегъахъо На­тIэкъо Махьмудэ. — Ахэм адыхалъхьащтхэ чIыгъэшIухэри къащэгъахэх. Натрыфымрэ тыгъэгъазэмрэ зэрэхалъхьащтхэ сеялкэхэри, ахэм Iоф языгъэшIэщтхэ механизаторхэри гъэ­нэфэгъахэхэу, губгъом ихьанхэм фытегъэпсыхьагъэх. ЗэкIэ тыз­пылъыр, тиамали зыфэдгъэIорышIэрэр республикэм хэхъоныгъэ егъэшIыгъэным тэри тиIахьышIу хэтлъхьаныр, тичIыгухэр гъэбэжъулъэ тшIынхэр, адырэ районхэм ауж зыкъитымыгъэнэныр ары.